Karl Bretaprins segir brýnt að Kanadastjórn viðurkenni brot gegn frumbyggjum í landinu. Mikilvægt sé að sættir náist. Karl er í þriggja daga opinberri heimsókn í Kanada ásamt Camillu eiginkonu sinni.
Justin Trudeau, forsætisráðherra tók á móti þeim hjónum ásamt Mary Simon sem er fyrsti yfirlandsstjóri Kanada af ættum frumbyggja. Brot Kanadastjórnar gegn frumbyggjum barst fljótlega í tal. Simon hvatti prinsinn til að ræða við fulltrúa frumbyggja í heimsókn sinni, sem hún sagði að hlyti að auka á líkur á því að skilningur og virðing aukist og ekki síst að lausn finnist. Hún segir fulltrúa þeirra mjög áfram um að ræða við Karl um málefni sín.
Talið er að þúsundir barna af frumbyggjaættum hafi látist af völdum illrar umhirðu og vannæringar í heimavistarskólum víðs vegar um Kanada. Á annað þúsund ómerktra grafa hefur fundist á undanförnum misserum og árum. Um 150 þúsund frumbyggjabörn voru send í heimavistarskóla frá lokum nítjándu aldar og fram á tíunda áratug þeirrar tuttugustu. Grafir hafa fundist í Bresku Kólumbíu og Saskatchewan, sem kveikti mikla reiði meðal almennings í Kanada. Frumbyggjum þykir leitt að Karl Bretaprins heimsæki ekki þau svæði.
Heimsókn Karls og Camillu til Kanada er hluti hátíðahalda í tilefni þess að Elísabet önnur Bretadrottning hefur setið að völdum í sjötíu ár. Fulltrúar konungsfjölskyldunnar hyggjast því heimsækja þá hluta samveldisins sem eru utan Bretlandseyja.
Karl Bretaprins hvetur kanadísk stjórnvöld til að viðurkenna brot gegn frumbyggjum. Hann er í opinberri heimsókn vestra.